સાધના તો જીવતાં જ કરવાની હોય અને જીવવા માટે ખાવું-પીવું જોઇએ, પરંતુ મનને આસકત કરવું નહીં અને આત્મલક્ષી રાખવું જોઇએ. સંસારમાં અનેક પ્રકારના મનુષ્ય જોવા મળે છે, જેમાં દુર્જન એટલે દુષ્ટ કે ખરાબ માણસ, પાપી માણસ, બદમાશ માણસ. જે માણસ ખરાબીઓથી ખદબદતો હોય, જેના અંગેઅંગમાં ઝેર હોય, જેની સોબતથી સદાચાર નાશ પામતો હોય એવો અધમ માણસ તે દુર્જન. દુર્જન વિદ્યાવાન હોય તો પણ એનો સંગ ક્યારેય ન કરાય. એવા માણસથી તો દૂૂર રહેવું એ ડહાપણભર્યું કહેવાય. મણિધર સાપ શોભાયમાન હોય છે છતાં એનામાં ઝેર જ હોય છે. આથી તેનાથી દૂર રહેવું જોઇએ. વિદ્યા વડે ભલે કોઇ માણસ શોભાયમાન હોય, પરંતુ વિદ્યાના બદલે અવિદ્યા જેના આચરણમાં ઊતરી આવી હોય એવા દુરાચારી માણસથી તો સો કદમ છેટે રહેવામાં જ શાણપણ છે.